Referat af bestyrelsesmøde 18. maj 2016 på Tørring Gymnasium.

Deltagere: Finn Gatten, Christian Christiansen, Knud Aage Petersen, Kim Hagsten Sørensen, Lone Brun Jakobsen (LB), Helle Kornum, Bjørg Dyg Nielsen, Kirstine Øther Rasmussen, Johannes Grønager (JG), Bente Duedahl Jensen (ref.)

Afbud fra: Konstantin Lassithiotakis

1. Dagsordenen blev godkendt.

2. Referat af mødet 16. marts blev godkendt og underskrevet.

3. Finn Gatten, Christian Christiansen og Johannes Grønager deltog i ministeriets konference for topledere og bestyrelsesformandskab for ungdomsuddannelser

den 20. april 2016.

Dagen var et wake up call for at skærpe bestyrelsernes fokus på kerneydelsen og gav mulighed for kritisk refleksion over bestyrelsens eget arbejde. Under gruppearbejde fik deltagerne indblik i, hvordan andre bestyrelser positionerer sig og løser opgaverne med de unges interesser for øje.

Bestyrelsen har en vigtig rolle som formidler mellem ministerie og klasseværelse. Bestyrelsen skal turde blande sig og stille spørgsmål, så det bedst mulige grundlag for bestyrelsesarbejdet er til stede.

4. Bestyrelsen evaluerede det forgangne års arbejde. I lyset af besparelser og nødvendige nedskæringer har økonomien naturligvis fyldt meget på bestyrelsesmøderne, og der er set dybere på investeringerne. Der vil fremover være fokus på, at dagsordener er tydelige med markering af, hvilke punkter der er til orientering, til drøftelse eller til beslutning. Bestyrelsens årshjul vil blive genopfrisket. Det er bestyrelsens holdning, at temamøder med udvidet deltagerkreds er en god mulighed for at gå dybere ind i et emne, og samtidig kan det bidrage til større indblik i skolens arbejde og hverdag. 4 årlige møder + evt. ekstra møder efter behov vurderes at være passende.

Fremover vil der være en ’rugekasse’ for ideer til senere drøftelse.

5. JG gav en opfølgning på budgetterne 2016 og 2017.

For 2016 kendes nu elevoptag og lærerbesætning. Under lærerløn tages forbehold for afspadsering af opsparede timer.

I budget 2017 er indregnet nedskæringer i taxameteret og der regnet med 137 1g’ere fra august 2017. Rektor er fortrøstningsfuld på trods af tallenes usikkerhed.

Overskrifterne på budgetskemaerne vil fremover være regnskab, budget og revideret budget.

6. Vi har pr. 18/5 138 ansøgere til 1g fra august. Tørring Gymnasium har indledt et samarbejde med Hedensted Kommune, hvor der ses på gymnasiet ud fra en virksomhedsmodel. Blandt andet med et spørgeskema til nuværende og potentielt kommende elever om, hvorfor man vælger Tørring Gymnasium.

Fravær er et vigtigt nøgletal for ministeriet og et tema i rektors resultatlønskontrakt. Det bemærkedes at eleverne ser positivt på den måde, fraværssamtaler foregår på. Der vil fortsat være fokus på, at elever ikke bruger skoletiden til køretimer.

Der er mange årsager til at elever falder fra og skolen har et stadigt fokus på at minimere frafaldet for så vidt det er relateret til Tørring Gymnasium og ikke har årsager som f.eks. flytning, uddannelsesskift og sygdom.

7. Bestyrelsen drøftede indsatsområder og handleplaner i det kommende skoleår. Pædagogisk udvalg arbejder med faggruppesamarbejde og facilitering af teammøder. Her ønsker eleverne mere sammenhæng mellem fagene med f.eks. samme emne i forskellige fag, hvilket vil kræve at lærerne taler sammen ved skoleårets start for at kunne lægge fælles emner i studieplanerne. Eller det kan være to fællespunkter, der arbejdes med i alle klasser.

Elevrekruttering er et stadigt indsatsområde herunder mere kontakt til folkeskolerne også i lyset af Hedensted Kommunes Masterplan.

Dialog og samarbejde – herunder samarbejdskultur og arbejdsmiljø, hvor vi har fået midler fra kompetencefonden til oplægsholdere og ophold.

8. Bestyrelsen finder det naturligt, at ovenstående punkter danner indhold og omfang i den friere del af rektors resultatlønskontrakt. Ved svært målbare temaer kan processen være ligeså væsentlig som resultatet.

9. Bestyrelsen fik en orientering om et succesfuldt tværfagligt projekt i en 2g klasse. Kemi, engelsk og historie havde i samarbejde med konserveringscentret i Vejle et projekt, hvor elevernes produkt var en krimi med historisk setting skrevet på engelsk.

Eleverne kunne fortælle at der arbejdes på at re-tænke elevbladet Baraknyt, så det i det kommende skoleår udkommer i ny form.

Til rugekassen blev foreslået:

’TG i fremtiden’. Hvordan ser er vi ud om ti år, visioner, samarbejdspartnere.

* Virkelighedsindblik f.eks. hvordan får eleverne opfyldt deres ønsker til studieretning og valgfag.
* Der var ros til TAG Festivalen, den megen medieomtale af festivalen og til gymnasiets nye hjemmeside.